Návrh vlády

na skrátené legislatívne konanie
k návrhu zákona o riadení štátu v krízových situáciách mimo času vojny a vojnového stavu (zákon o krízovom riadení)

	Národná rada Slovenskej republiky prijala 11. apríla 2002 ústavný zákon                         o bezpečnosti štátu v čase vojny, vojnového stavu, výnimočného stavu a núdzového stavu.  Ústavný zákon v súlade s článkom 51 ods. 2 Ústavy Slovenskej republiky ustanovil podmienky a rozsah obmedzenia základných práv a slobôd v čase vojny, vojnového stavu, výnimočného stavu a núdzového stavu a zakotvil úlohy niektorých ústavných orgánov                 a bezpečnostných rád pri riešení krízových situácií. Ústavný zákon ďalej v článku 1 ods. 9 zakotvil, že riadenie štátu v krízových situáciách mimo času vojny a vojnového stavu ustanoví osobitný zákon. 

	Na základe uvedeného článku 1 ods. 9 ústavného zákona o bezpečnosti štátu v čase vojny, vojnového stavu, výnimočného stavu a núdzového stavu, ako aj na základe uznesenia vlády Slovenskej republiky  č. 310 z 27. marca 2002 k správe o audite krízového manažmentu štátu, Ministerstvo vnútra Slovenskej republiky vypracovalo návrh zákona o riadení štátu v krízových situáciách mimo času vojny a vojnového stavu (zákon o krízovom riadení). Okrem ústavného zákona návrh zákona vychádza z Bezpečnostnej stratégie Slovenskej republiky a zo záverov správy o audite krízového manažmentu štátu.  

Návrh zákona o riadení štátu v krízových situáciách mimo času vojny a vojnového stavu (zákon o krízovom riadení) má vytvoriť právne predpoklady pre riadenie štátu v prípade vzniku krízových situácií nevojenského charakteru tak, aby bolo možné včas identifikovať charakter a rozsah prípadného ohrozenia, minimalizovať jeho dôsledky a čo najrýchlejšie obnoviť jeho pôvodný stav. Na tento účel návrh zákona ustanovuje pôsobnosť orgánov verejnej moci pri riadení štátu v krízových situáciách mimo času vojny a vojnového stavu, práva a povinnosti právnických osôb a fyzických osôb pri príprave na krízové situácie mimo času vojny a vojnového stavu a sankcie za porušenie povinností ustanovených týmto zákonom. 

	Návrh zákona o riadení štátu v krízových situáciách mimo času vojny a vojnového stavu (zákon o krízovom riadení) je nevyhnutným predpokladom na zabezpečenie jednotlivých ustanovení ústavného zákona o bezpečnosti štátu v čase vojny, vojnového stavu, výnimočného stavu a núdzového stavu a jeho prijatie je potrebné na zabezpečenie bezpečnosti štátu ako aj ochranu života, zdravia a majetku osôb v prípade vzniku krízových situácií nevojenského charakteru. Vzhľadom na to sa navrhuje, aby Národná rada Slovenskej republiky prerokovala podľa § 89 ods. 1 zákona č. 350/1996 Z.z. o rokovacom poriadku Národnej rady Slovenskej republiky v znení neskorších predpisov uvedený návrh zákona v skrátenom legislatívnom konaní.